Νέα επίθεση κατά μεταναστών σημειώθηκε στις 03:00 τα ξημερώματα της Τρίτης στα όρια Κερατσίνι – Πέραμα. Σύμφωνα με την καταγγελία στο tvxs.gr από κάτοικο της περιοχής που έστειλε και τις φωτογραφίες, μέλη της Χρυσής Αυγής επιτέθηκαν σε μονοκατοικία όπου ζουν πέντε Αιγύπτιοι ψαράδες, προκαλώντας ζημιές και τραυματίζοντας πολύ σοβαρά τον έναν εξ’ αυτών.



Σύμφωνα με τις καταγγελίες, περίπου 20 μέλη της οργάνωσης, με δέκα μηχανάκια κατευθύνθηκαν στο σπίτι, στο οποίο προκάλεσαν ζημιές.

Φθορές προκάλεσαν και σε δυο αυτοκίνητα, που ήταν σταθμευμένα έξω από το σπίτι.





Οι τέσσερις από τους Αιγύπτιους ξύπνησαν και κατάφεραν να ξεφύγουν, ωστόσο, ο ένας κοιμόταν στην ταράτσα της μονοκατοικίας και δεν τα κατάφερε. Σύμφωνα με την καταγγελία, τα μέλη της Χρυσής Αυγής τον χτύπησαν αλύπητα και τον τραυμάτισαν σοβαρά.



Έχει μεταφερθεί στο Τζάνειο, ωστόσο, καθώς η κατάσταση της υγείας του κρίθηκε σοβαρή, μεταφέρθηκε στον Ευαγγελισμό, ενώ είναι πιθανό να εισαχθή στο χειρουργείο.

Λίγο αργότερα, εντοπίστηκαν από την αστυνομία στη λεωφόρο Σχιστού έξι άτομα, εκ των οποίων πέντε άνδρες και μία γυναίκα, οι οποίοι και προσήχθησαν για να εξεταστούν. Οι προσαχθέντες αναγνωρίστηκαν από τους αλλοδαπούς και συνελήφθησαν.





Η ανακοίνωση της ΕΛ.ΑΣ.



Συνελήφθησαν πρωινές ώρες σήμερα (12-6-2012), στη Λ. Σχιστού έξι (6) ημεδαποί, οι οποίοι επιτέθηκαν απρόκλητα σε μονοκατοικία στο Πέραμα όπου διέμεναν τέσσερις (4) αλλοδαποί Αιγυπτιακής καταγωγής και τραυμάτισαν τον ένα από αυτούς.



Οι έξι (6) συλληφθέντες αναγνωρίστηκαν από του παθόντες και θα οδηγηθούν στις Εισαγγελικές Αρχές κατηγορούμενοι από κοινού για βαριά σωματική βλάβη, διακεκριμένες περιπτώσεις φθοράς, διατάραξη οικιακής ειρήνης και παράβαση του νόμου περί όπλων.



Αναλυτικότερα, σήμερα τα ξημερώματα (03.10 περίπου ώρα) ομάδα δέκα (10) περίπου ατόμων προσέγγισαν μονοκατοικία στο Πέραμα όπου διαμένουν τέσσερις (4) αλλοδαποί Αιγυπτιακής καταγωγής, ηλικίας 28, 36, 39 και 42 ετών, και αφού προκάλεσαν φθορές στα παράθυρα, επιτέθηκαν εναντίον του 28χρονου, τον οποίο τραυμάτισαν στο κεφάλι. Επίσης προκάλεσαν φθορές σε δύο (2) αυτοκίνητα και ένα (1) τρίκυκλο ιδιοκτησίας των αλλοδαπών και στη συνέχεια τράπηκαν σε φυγή.



Λίγο αργότερα, την 03.35 ώρα περίπου, και ύστερα από αστυνομικές αναζητήσεις εντοπίστηκαν από αστυνομικές δυνάμεις στη Λ. Σχιστού οι έξι (6) ημεδαποί, εκ των οποίων πέντε (5) άνδρες και μια (1) γυναίκα, οι οποίοι και προσήχθησαν για να εξετασθούν. Οι προσαχθέντες αναγνωρίσθηκαν από τους παθόντες, ως οι δράστες της εναντίον τους επίθεσης και συνελήφθησαν.



Διενεργείται προανάκριση από την Διεύθυνση Ασφάλειας Αττικής.



Σε ερώτησή της προς το αρχηγείο της ΕΛ.ΑΣ. για το περιστατικό, η Κίνηση «Απελάστε το Ρατσισμό» αναφέρει: Οι «ημεδαποι δράστες» της δολοφονικής επίθεσης στο πέραμα εναντίον Αιγυπτίων ψαράδων στο σπίτι τους - που σύμφωνα με καταγγελίες κατοίκων είναι Χρυσαυγίτες νεοναζί - γιατί δεν έχουν όνομα, όπως έχουν οι «αλβανοί φονιάδες»; Γιατί δεν φωτογραφήθηκαν όπως οι «βουλγάρες οροθετικές ιερόδουλες που "σκορπάν το AIDS σε φιλήσυχους νοικοκυραίους»;